khistorydata/jeongjo-sjw-relations huggingface dataset:
정조 4년 · 목
領議政金尙喆啓言。驪州前牧使尹塾。木物收稅後。畢竟擧措。雖多怪駭。而今因木商之招。若令更爲査卞。則竊恐有傷事面。第以貶下守令。向來金吾供辭。專事噴薄。侵辱道臣。論以國體。不可無飭。請罷職。從之。
정조 4년 · 강
命鎭定本意知悉擧行。
정조 4년 · 목
敎曰。欲幷奠安之意。臣庶奚間。如曩時危疑之時。其所鋤治。務欲鎭定。況今日乎。又況唉後彼賤類。有何知也。聞近日內而掖庭擧廳相屬。外而各司査櫛將始云。不但大非予本意。若此不已。其將空一世後已。寧有是理。以此意自政院分付。使內外執役之若隸若胥。無懷自懼。各安其心。則此亦定民志正風俗之一端也。幷須知悉擧行。
정조 4년 · 강
有政。吏曹判書金鍾秀。兵曹判書蔡濟恭進。
정조 4년 · 목
以徐有防爲吏曹參議。金尙集爲江原監司。任希簡爲江陵府使。李端會爲咸興判官。鄭趾煥爲承旨。邊得讓爲副總管。
정조 4년 · 강
遞承旨鄭趾煥。以金夏材代之。
정조 4년 · 목
政院。以趾煥在外。啓請下諭。敎以。許遞。前望單子入之。
정조 4년 · 강
召見尙衣提調鄭民始于誠正閣。
정조 4년 · 목
予曰。卿與趙儀逵有戚分云。然否。民始曰。以榮弼之子。出繼爲臣之眞外五寸親矣。民始曰。八人轎前件。昨日取見。則塗蓋緞毛渝弊。不堪用矣。予曰。略略修改。有可堪之勢。仍舊貫無妨矣。民始曰。如或可堪。則臣何不仰體節儉之聖意。此則決不可用矣。予曰。予非愛惜其一轎子物力而然也。一番所用之物。不必新造故也。民始曰。聖敎雖如此。此則所見甚重難。不可堪用矣。予曰。然則只改蓋緞用之好矣。予曰。尹得孚處置批答。以知道頒布。
정조 4년 · 강
左副承旨朴祐源上疏自列。賜批。
정조 4년 · 목
疏略曰。臣伏見金鍾秀手箚。臚列洪國榮之罪惡。辭嚴義正。始焉疑惑。中焉駭憤。今焉灼知。明義一部。卽是我東方春秋大義理之書。而國榮居然爲錄中主人矣。重臣箚中許多聲討。孰非國榮之斷案。而至於脅持君父。沮遏大計。此何等凶肚陰謀。自今　宗社之所倚托。臣民之所顒望。孰有大於廣儲一事。而乃以國榮之處地。必欲沮戲而浚已者。朝廷之上。有此　宗社之罪人也。拊念前後。不得不仰首自列。先命斥退。以爲人臣之戎焉。批以。不曰難乎。勞在緩事。爾其勿辭。速卽察任。
정조 4년 · 목
書啓以爲。敬奉聖批。更爲傳諭于右議政李徽之所住處。則以爲。臣不避瀆擾。又上俟罪之章。冀蒙聖明之俯燭。及承批旨。辭意諄複。誨諭鄭重。噫。當此國勢孤危。聖主倚毗之時。豈敢爲恬然恝然。不思所以仰答萬一之計。而第念臣雖謭劣。職則具瞻。以罪倖免。恃寵冒進。則廉防有壞。譏笑必至。迷執愚見。不敢遽然徑入。惶恐縮伏。恭俟處分云矣。臣旣承偕來之命。姑爲仍留。敎以。卿位在具瞻。董率百僚。則雖於些少辭受。固宜審量可否。裁酌是非。無過不及之差。爲一世之儀刑。況官職去就所係。人臣之大節。尤安容一毫失當。以取道路之誚謗乎。予於卿之去就。有一言可決者。如使卿之處義。若在不可出。則予不待卿之辭巽。而勉解見職。或又在可出不可出之間。則雖以敬禮之義。不卽許勉。決不必如是覼縷敦迫矣。至於今番事。卿有可出之義有三焉。律文元無觀察使節度使論罪之文。此一也。爲便卿心。已命減律於灣尹。則猶復讓執。如未酌處之前。是誠有更無屈法之嫌。此二也。法律自法律。處義自處義。不可拘此奪彼。此等處折裏鑑別。無或持疑。自大官始。然後庶僚乖當之處義。可以矯正。此三也。卿其亟回遐心。卽爲造朝。聽予回諭事。都承旨敦諭。入來與否知來。
정조 4년 · 강
右議政李徽之上疏自劾。賜批。
정조 4년 · 목
疏略曰。第臣區區迷守之外。又有難冒之端。臣於義州犯越事。罪在不測。恭俟嚴譴。伏奉書啓批旨。特下前灣尹減等之命。以開微臣進身之路。又降綸音。敎誨備至。仍令待朝趨造。臣於是尤不勝蹙踖不安之至。噫。事係邊禁。法意甚重。王府議讞。自有典例。而今以我聖上慈覆之仁。勘以旁照。恩出格外。曲庇之眷轉深。倖免之愧深切。臣何敢憑恃寵渥。晏然爲冒赴之計哉。略控自劾之忱。乞賜處分焉。批以。前灣尹之減等勘處。開卿進身之路。予非曲爲卿地。旣有傍照之律。則亦不可以因卿枉法言也。大臣去就。何等至重。邊禁事體。何等至嚴。二字之間。不可偏廢。而幸有合擬之律。灣尹則如是酌放。卿則如是敦勉。可謂參前倚衡。懇有商量者也。卿之一向退遜。作爲必遞之義。恐未穩當底道也。噫。以今國事。以今世道。豈忍恬然恝然。不思所以救正之方乎。卿其勿復控辭。卽爲造朝。同參賓對事。偕來承旨更爲傳諭。期於偕入。予方與大臣諸宰。臨筵以待卿造朝之意。一體傳諭。
정조 4년 · 강
御誠正閣。行朝講及次對。領事李溵。同知事兪彥鎬。特進官金華鎭徐有慶。承旨金魯淳。玉堂姜忱李鼎運。假注書李錫夏。史官李建徐龍輔。
정조 4년 · 목
講論語。○予曰。注書出去。右相去就知入。領議政金尙喆曰。旣有灣府之事。則一番引義。固無怪矣。而累次傳諭之下。似當出肅矣。予曰。鄭志儉旣已減律。則大臣之累次引義過矣。事變假注書吳翼煥還奏曰。大臣則固無去就。而書啓到院云矣。予曰。昨日臺臣之批。已言之矣。目下爻象。殆至朝廷之無人。國之不亡。可謂無幾。至於彼臺臣之疏。予甚慨然矣。凡朝廷風習。彰善癉惡。非不好矣。至若近日重臣一箚之後。臺閣論人。凡幾輩矣。大抵人才。當以中人以下責之。豪傑之士。固不待文王而興。歷看載籍。上智之士。絕無而僅有。向來從宦之士大夫。以干祿之心交之者。難保其必無。而況明義錄旣成。而其人便作義理主人。與其人失好。與其人不交。則恐涉背馳別立意見之歸。以是世之相好相交者。不但其人推之以國邊人而已。幷與自己而欲作國邊人故也。究其心。則出於向國。到今執此追論。豈非哀矜之甚乎。不徒此也。稍欲自重。稍好名義之人。不付於獜謙濁亂之時。而結交於其人在朝之日者。亦多有之。此無他。義理自有不得不然者。予所以中夜思之。以誣一世爲自訟之端耳。今日廷臣。不可不知此箇事端也。今番臺臣之疏。若指陳袞闕。則其言雖有過於此者。予豈曰非矣。而自乙丙以後。世道盡變。人心靡定。不知不覺之中。國脈之暗銷潛傷。固已不少。到今對症之策。無出於鎭安二字。其人旣去。世臣自在。勿言彼此。不拘臭味。聚首同心。精白寅協。則丕變之治。翹足可待矣。不此之爲。又以駁擊爲事。寧靖無日。豈非大可寒心者乎。傷一人。則國脈隨而益傷。凡處臺地者。當思似此道理。彼臺臣。則出入經幄。已有年所。予或以爲人品簡靖。似無浮雜之慮云云。乃反所料。托以言事。有昨日擧。重爲彼臺臣慨咄也。尙喆曰。聖敎及此。國家之福也。在廷群僚。孰不與國榮相知哉。若以至公之心。別白是非。以爲潡揚之道。則固好矣。而以親於國榮。便作彈駁之資。則將至於朝廷之上。無一人矣。自上有別般調劑鎭安之道。然後世道可以底定矣。予曰。臺臣之批。有愛國如愛身之諭。老人元氣。日就凘綴。鍼炙之屬。不可輕試。必須補其元氣要方。元氣不支。則死亡立至矣。國脈何以異此。大體臺閣論事。貴在不諱。若其矯激之言。固可假借之不暇。而今之時。有不可一槪論者。頃日儒賢疏批中。往宜然今宜然之說。予意亦有在也。向日則鉗一世以大義理。當此時不交則爲逆。若以其時相親之事。彈駁爲事。則人人皆不免矣。願今在廷之臣。體予鎭安之意。但除尤無良者一二人足矣。一重臣一宰臣之發啓也。言下從施者。亦可見予意也。且予近間朝著間爻象。雖未必予之所料。不近於臆逆。然亦不無萬有一近似之慮。蓋搏擊不已者。不過欲爲自脫之計。故作激言以效自明。予以北屢於筵席。齗齗提敎。誠未見孚。群下聽予藐藐。無異如風過耳。予亦不知何以爲敎也。左議政李溵曰。今日朝象。誠甚悶然矣。予曰。予又有嘗所面騂背汗者。今番事便同驅一世而納諸陷穽。致有此事者。寔予之過也。每誦宋人詩中。周公恐懼流言曰日。王莽謙恭下士時之句。而自謂于心曰。眞僞未卞之時。世人之見欺。何足責哉。東京之末。名論崢嶸。故曹操雖徘徊於漢鼎之傍。而猶未能躬自犯手。托以挾天子之義。以是如荀文若之自好者。亦未免委身事之。向來事。無以異於此也。近日事出之後。一世之人。不陷於罪累者幾希。一人臺疏。殆將終身廢棄。雖復起用。豈曰無累。一人之身名戮辱。雖屬一人之事。奈國脈何哉。予以國脈二字。如是縷縷者。誠以我朝立國已久。而黨禍屢起。國脈已受傷多矣。今則殆難支吾。而又不思所以維支之道。朝樣一人。暮樣一人之不已。至於空朝廷而後已。寧有是乎。不徒此也。國朝風習。專尙名節。名登白簡。便爲僇人。故人皆畏是臺言。如避死地。不無由是而自勵自新之效。則到今彈章日至。完人無幾。將使人人。視臺言不啻等閒而已。然則士大夫之名義。因此掃盡。臺閣之風稜。因此壞了。亦豈非凛然處乎。尙喆曰。雖有被論者。豈可以此永棄乎。公聽幷觀。惟視其人之能否。棄其所短。取其所長則好矣。人君秉心至公。世道自正矣。予曰。好矣。
정조 4년 · 강
命進賀兼謝恩使差出。
정조 4년 · 목
領議政金尙喆啓言。今番彼國頒詔。順付於節使之行矣。從前皇太后七旬及八旬頒詔之出來時。賀表方物。輒皆兼付於冬至使行。而論以事體。與皇太后有異。況且聖節在八月。進賀兼謝恩使。請趁此入送。予詢左相。李溵曰。雖以使臣狀啓推之。別使宜卽差出。五月間入送。從之。　敎曰。卿豈可入去乎。今番使臣。以宗親儀賓中擬入。
정조 4년 · 강
命黃海監司金熤。令銓曹內遷。
정조 4년 · 목
領議政金尙喆啓言。位著之不備。莫若近日。金熤之向來陞擢。蓋出內重之義。則藩任遞易。雖甚可悶。一向處外。事面不然。黃海監司金熤。請令銓曹內遷。從之。
정조 4년 · 강
許施北伯餉還加分之請。
정조 4년 · 목
領議政金尙喆啓言。咸鏡監司李命植狀啓以爲。開春以後。種子糊口之資。專靠於還穀。各邑所在軍餉元還留庫中折米。限三萬石特許加分。而若有餘數。則依例還錄事。令廟堂稟旨矣。今年則以豐年之故。諸道無加分之請。而本道之狀聞。獨如此。可想民事之不可不念。二萬石請令加分。從之。
정조 4년 · 강
遞刑曹判書尹東暹。判尹權噵。
정조 4년 · 목
領議政金尙喆啓言。刑曹判書尹東暹。判尹權導[噵:I-PERSON]。其情勢實恙。難責劇務。請幷姑許遞。從之。
정조 4년 · 강
命大司成鄭元始。副使加望。
정조 4년 · 목
領議政金尙喆啓言。賀使旣有差出之命。而此時專對。宜擇其人。大司成鄭元始。踐歷已滿。可合陞用。今於副使之擬。請加望。從之。敎以。進賀兼副使。問于大臣加望。
정조 4년 · 강
差下　宮園儀監印郞廳李時秀。
정조 4년 · 목
敎曰。副校理李時秀。　宮園儀校正後印役。使之監印。與本閣官眼同擧行。
정조 4년 · 강
命吏參兪彥鎬。陞擢正卿。
정조 4년 · 목
領議政金尙喆啓言。吏曹參判兪彥鎬。人望資歷。允合陞用。請擢正卿。敎以。此人自在宮僚時。熟知可用。今卿所請。正合予意。依爲之。
정조 4년 · 강
有政。吏曹參議朴祐源進。
정조 4년 · 목
敎曰。海伯旣命內遷。先令該曹。口傳付軍職。其代今日政。另加擇差。　以兪彥鎬爲刑曹判書。金熤爲判尹。朴明源爲進賀兼謝恩使。鄭元始爲副使。韓光近爲書狀官。金夢華爲順天府使。尹坊爲黃海監司。
정조 4년 · 강
重推承旨鄭民始。
정조 4년 · 목
因都承旨鄭民始掃墳呈辭。敎以。備堂則每事懸病。而況於見職。除拜未久。又此尋單。見今朝著殆空之日。安思占閒之計。揆以事體。極涉寒心。從重推考。此呈辭勿施。
정조 4년 · 강
召見右議政李徽之于誠正閣。
정조 4년 · 목
予曰。枚卜擬卿。予意有在。予則自謂知卿莫如。卿亦知予所以知卿之心。不負予知者望耳。徽之曰。洪國榮罪惡。到今始著。而至於沮戲廣嗣之計者。抑何心腸也。罪關　宗社。惡盈神人。而殿下不可一味曲貸。速賜處分。予曰。予果知人而不明。朝象至此。此是予自反處。尙復何言。不得不以全保之道。已有所處分。今何可追論也。徽之曰。沮戲二字。已成千古之斷案。人臣負此罪。而尙何以全保乎。殿下不能知於向來者。恐無傷於則哲之明。大舜之明焉。而罪四凶於罪著之後。何嘗以不能先知。有累於大舜之德也。罪在四凶。而舜乃罪之。則天下大服。況又聖人之過。更如日月。初雖有誤知之失。而終能行廓揮之權。則益有光於乾斷之明。而在聖德。庸何傷乎。臣果與罪人相親。當罪人柄用之日。獨爲國邊之人。實有扶社之功。豈能覷其已包得如許凶腸也。到今追思。臣自知罪。不知所達矣。予曰。過矣。勿復以此事更有云云。予曰。鼎席備位幸矣。予有所敎於左相。卿或聞知否。徽之曰。臣謹承聞矣。臣家果與領相有嫌。而臣若引嫌。則彼亦當自引。臣豈敢以私義。不思同寅之道乎。予曰。然則國事幸也。卿入相後。初登前席。何以敎寡人也。徽之曰。臣不敢以大臣自居。今無以仰陳者矣。予曰。朝象日益泮渙。若是不已。則空朝廷後乃已耶。予以鎭安調劑四字。望卿久矣。徽之曰。臣不敢當。而謹當殫竭而已。
정조 4년 · 강
詣仁政殿。行文武科放榜。仍行宣麻。召見奉朝賀徐命膺。
정조 4년 · 목
具遠遊冠綘紗袍。詣仁政殿陞座。放榜如儀訖。入小次。改具翼善冠袞龍袍陞座。奉朝賀徐命膺入庭。行四拜禮。宣麻行禮如儀。　予曰。卿家所遭。已盡昭晣。更無可言。而卿今作已退之身矣。予庸悵然矣。命膺涕泣對曰。臣靡聖上再造之恩。家族百口。韲粉久矣。此生此世。報答無路。而今當便訣之日。尤切戀軒之誠矣。第臣私心。痛悼者。臣自兒時。粗讀古書。竊以忠孝二字。自勉於平日。而今臣所遭。一反於是。此臣所以腐心痛骨。實欲溘然而無生者也。予曰。予已洞悉。今何必如是耶。禮畢。乘輿還內。
정조 4년 · 목
以鄭元始爲刑曹參判。
정조 4년 · 강
刑曹判書兪彥鎬疏辭新資。賜批。
정조 4년 · 목
批以。陞擢。一則爲久次。一則爲奬用。卿其勿辭。卽爲肅謝。
정조 4년 · 강
命前監司徐浩修。前北兵使李明運。幷敍用。
정조 4년 · 목
敎曰。前監司徐浩修蕩滌敍用。仍令該曹。口傳付軍職。又敎曰。旣有監兵使勿論之　先朝受敎。今則又不可事同而罰異。前北兵使李明運。亦爲敍用。
정조 4년 · 강
禁推吏曹正郞尹行修。
정조 4년 · 목
政院啓言。親臨唱榜。吏郞例當賜牌。而謂有情勢。以假郞廳替行。紅牌頒賜時。兵郞不爲待令。以禁喧郞廳。臨時苟充。事甚未安。當該吏兵曹正郞。幷推考。敎以。雖未知情勢之何事。旣曰有情勢。則猶與無端不參有異。更思至於兵郞。公然替番。似出於未諳事例之致。親臨唱榜。幺麼該曹一郞官。有此違式之事。不可推考而止。禁推傳旨捧入。
정조 4년 · 강
命時囚黃昇源詳覈取招。
정조 4년 · 목
義禁府啓言。黃昇源。文臣朔試射時。不爲進參。旣已拿囚。請添問目取招。敎以。試事不參。似因此事而然。足可謂情勢。與無端不參有異。禁推傳旨勿施。只本事詳覈取招。
정조 4년 · 강
以具善復爲訓鍊大將。
정조 4년 · 목
敎曰。飭勵旣施矣。廉防又伸矣。元戎重任。不容許久曠務。前大將具善復敍用。又敎曰。前判書具善復。復拜訓鍊大將。又敎曰。前判書具善復。復拜訓鍊大將。牌招傳授命召。仍令入侍。本兼諸任仍任。
정조 4년 · 강
黃海監司尹坊疏辭新授藩任。賜例批。
정조 4년 · 강
刑曹參判鄭元始疏辭新資。賜批。
정조 4년 · 목
批以。陞擢可謂得人。卿其勿辭行公。
정조 4년 · 강
御誠正閣。行晝講。知事黃景源。特進官鄭昌聖。承旨李亨逵。玉堂李時秀李鼎運。注書金載瓚。記注官鄭必忠。記事官李★(王+建)。宗臣安川君烓。武臣行護軍尹珖。
정조 4년 · 강
奉敎徐龍輔。以母病陳疏徑出。批許救護。
정조 4년 · 강
召見新恩及訓將具善復于誠正閣。
정조 4년 · 목
予曰。新恩皆立楹外。只一人以次進前。自壯元以下。各以次進。予問姓名年紀。予謂善復曰。卿之遭罹雖罔測。而本事脫空。世誰不知。然以重廉隅之意。曲副卿心。遣繡衣而昭晣無餘。解將任而俾伸廉防。今於復授之後。宜無更引之義矣。善復曰。臣今當垂死之年。遭此罔極之言。雖欲卽地滅死而不可得矣。覆庇旣至。職名如舊。闔門感泣。不知死所。第念臣有罪無罪。惟聖明在上。而臺言至峻。關係甚重。則今忽復授以前任。殆若以臣而代臣。拊念身名。實無抗顏見任之心矣。臣位極戎班。手握兵柄。今已十數年于兹矣。神猜人怒。理所必至。殿下如欲終始全保。則惟臣一遞而已。予曰。今無毫分可引之端。過矣過矣。
정조 4년 · 강
罷黜坡州牧使權必稱。
정조 4년 · 목
必稱不爲歷辭大臣。仍爲辭朝。吏曹啓請罷默。允之。敎以。坡州牧使旣已請罷。今日內口傳差出。明朝辭朝。
정조 4년 · 강
以李章漢爲坡州牧使。口傳也。
정조 4년 · 목
以南玄老爲大司成。李宜老爲南陽府使。柳光翼爲陰竹縣監。
정조 4년 · 강
掌令尹行晉上疏自引。賜批。
정조 4년 · 목
疏略曰。奸凶迭出。而至於洪國榮極矣。適當國榮告退之後。未免隨衆請留。到今思之。莫非國榮眩惑一世。要君固寵之計也。而如臣淺愚之見。不能覷破於未著之時。終歸妄言之科。滿心慚憤無地自容。以此情勢。去就一節。今無可論。乞勘臣罪焉。批以。旣諭。爾其勿辭察職。
정조 4년 · 강
命時囚尹塾等照律。
정조 4년 · 목
義禁府。以尹塾閔慶世照律啓稟。幷允之。
정조 4년 · 강
召見承旨徐有防鄭民始于誠正閣。
정조 4년 · 목
予曰。禮房承旨持夏享　大祭報府入侍。獻官單子。今日內修入事分付。予曰。領相衰老。似難於駿奔之役。以領府事判府事改付標以入之意。分付吏曹。　十三室大祝。亦爲改付標也。予曰。近來日氣甚溫和。且見各道雨澤狀啓。則雨澤雖頻數。而亦不至太過。兩麥有登熟之望。注秧亦無愆期之患云。言念民事。誠爲萬幸。民始曰。八路似可大豐矣。予曰。自予御極以後。今至四五年之間。或水或旱。無歲不凶。民生之困窮。未有甚於此時。莫非予否德之致。而無辜生民。豈不唉憐乎。民始曰。蓋自丙申以後。雖無大豐之歲。亦無大歉之年。別無顚連之患矣。予曰。戊戌年豈非大歉之歲乎。民始曰。其時嶺南失稔。而其年冬暖如春。翌年四月初。牟麥大登。故雖至設賑之境。百姓則無飢死之患矣。予曰。新榜注書入來乎。民始曰。未及入來矣。予曰。如未入來。其代次次擬入。則一日之內。遐鄕新榜。似可盡付矣。民始曰。注書擬入之時。簡通於實官。故往來之際。自爾遲滯矣。
정조 4년 · 강
命禁府照律議處。今日爲之。
정조 4년 · 목
敎曰。滯囚可悶。禁府照律及議處坐起。今日爲之。
정조 4년 · 강
飭雜科作奸之弊。
정조 4년 · 목
敎曰。正科雜科面試。則雖有素戎。迄無爲之。至於閱勤慢考公私之事。亦豈無道。見今雜科。旣已設場。如前紛紜之弊。難保其必無。又況被抄人抽栍召見試技。曾在　先朝。熟所仰覩者。此時現發。豈非羞恥事乎。以此預令申飭。雖擧子輩。十分精白。無或犯禁。大抵雜科之弊。專在參試官之從中作奸。亦令以此嚴飭。
정조 4년 · 강
命假注書李福潤。六品職擬入。
정조 4년 · 목
因事變假注書望單子。敎以。科第之再登。誠是異事。亦可謂奇幸。況有洪文泳甄用時傳敎。何必異同。令該曹六品遷職。口傳擬入。無窠則姑付司果事。一體分付。此望筒。更爲擬入。○敎曰。廳注書旣出。則趁門限。事當追省記上直。而迄無消息。出身之初。安敢如是怠慢。假注書受點人。問各汰去。更令擬入。卽爲修省記入直。
정조 4년 · 강
勘放時囚尹塾等。
정조 4년 · 목
義禁府啓言。驪州前牧使尹塾。依法典科罪。又啓言。閔慶世杖一百收贖。徒三年定配。幷敎以。功減一等。
정조 4년 · 목
予曰。今番享祀單子。非但不善塡差。以堂上執禮言之。例以曾經吏議之人差之。而曾經者如無之。則以曾經大司成者塡差。而以才通大諫之人苟充。何也。預差則尤不擇之。該曹　祭享色書吏。自政院懸罰。其委折知入。有防奏曰。曾經吏議及大司成者。皆塡差於奠弊贊酌官。故無以變通。以曾經諫長者塡差云矣。予曰。堂上堂下罷削人。一竝書入之意分付。
정조 4년 · 강
遞刑曹判書兪彥鎬。司譯提調徐浩修。
정조 4년 · 목
政院。以彥鎬陳疏下鄕。再明日親臨受誓戎時。無以變通啓稟。敎以。姑令許遞。又啓言。本院雜科覆試開場。而浩修謂有情勢。不爲進參。請牌招擧行。敎以。近以雜科試官之數數變通。疲於酬應。見今位著。雖曰不備。豈無無故之人。必以稱頉人擬望。屢煩上聞者。殊極不當。又未知徐浩修情勢何事。許遞。更爲口傳擬入。
정조 4년 · 강
大司憲金夏材避嫌乞遞。賜批。
정조 4년 · 목
避嫌略曰。卽見獻納朴在源疏本。則以三司臣之討國榮不嚴。規切甚峻。臣於是不勝慚恧之至。噫。國榮貫盈之罪。萬戮猶輕。且其告退疏語。旨意凶悖。凡今在廷之臣。孰不沬血不與共立。而重臣箚請之律。猶且不從。只令歸還。故臣待罪玉署時。倉卒構箚。以爲先允從之意仰請矣。今者諫臣之斥如此。論其所失。臣實爲首。何可以晏然臺次。請斥臣職焉。批以。無論疏語之如何。又無論處義之如何。旣有　先朝至嚴之禁。況原本未下。則以私自聞知之本。至於登聞者。大關後弊。不可例批。姑先依啓。承旨之矇然捧入。失職非細。遞差。
정조 4년 · 강
命徐鼎修等啓辭還給。上下番玉堂遞差。
정조 4년 · 목
政院啓言。副校理徐鼎修。副修撰尹行元。因獻納朴在源疏。謂有情勢。陳疏徑出。請推考。敎以。承旨不知　先朝禁令乎。此啓辭還給。又以鼎修等終不入直啓。敎以。當初冒禁陳疏。率爾甚矣。從以不見原本。矇然徑出。亦極乖當。以此以彼。所失非細。到今處義。猶屬似然。官是論思。而不論憲長之失體。隨衆煩瀆。又可謂溺職。不可無示警之道。上下番玉堂。一竝遞差。他玉堂。牌招入直。
정조 4년 · 강
以朴祐源爲承旨。
정조 4년 · 목
予曰。都憲之避嫌。未知緣何處義而爲耶。民始曰。疏本未下前避嫌。已極違例。而政院之捧入。亦有所如何。而近來政院事。拘於顏私者甚多。誠可悶然矣。予曰。右承旨。院中故事及規例頗鍊熟。而今番捧入。可謂不善爲之矣。右承旨尙然。生疏之人。尤非可論。　先朝受敎中。上疏原本未下前。要語及傍草不得先出之事。自政院謄給各司奇別廳。此後毌得犯科之意。各別分付。予曰。實錄之汗靑無期。誠可悶矣。民始曰。尙餘七八年條云矣。予曰。堂郞若加差下。則似可從速告成乎。民始曰。目今堂郞非不多也。不得專一爲之。故自然遷就矣。予曰。兩都留守兼帶堂上之任乎。民始曰。各有分掌年條。而已告訖云矣。
정조 4년 · 강
飭實錄郞廳懸病。
정조 4년 · 목
敎曰。實錄之役。了當無期。昨秋。以歲前訖工云矣。今踰數朔。尙無汗靑之望。此亦國綱所在。寧有如許道理。堂上中兵曹判書蔡濟恭。方帶劇務。減下。其餘堂上。皆令輪直本廳。以爲從速完役之地。曾在　先朝。以實錄事。飭敎截嚴。抛棄雖久。而因飭敎。周年之間告成。今日諸臣之怠忽。固知有甚於伊時也。以此亦爲嚴飭。郞官之懸病。莫若近日。此後無端懸病者。直捧禁推傳旨。
정조 4년 · 강
遞校理姜忱。副校理李時秀。修撰金宇鎭徐有成。
정조 4년 · 목
忱等牌不進。敎以。事端如此之後。不可不一伸廉隅。幷許遞。
정조 4년 · 목
義禁府啓言。吳在文。杖六十收贖。告身盡行追奪。稷山縣徒一年。閔慶世。杖九十收贖。告身盡行追奪。海美縣徒二年半定配。請押送各其配所。允之。
정조 4년 · 강
遣承旨詣　明陵。奉審摘奸。
정조 4년 · 강
王大妃殿進御人蔘二錢重粟米飮。加半夏一錢一貼。命煎入。榻敎也。
정조 4년 · 강
以具善復爲刑曹判書。李度默爲應敎。趙時偉爲副應敎。姜忱爲校理。尹行元徐有成爲修撰。李時秀林錫喆爲副校理。洪文泳爲副修撰。李性源爲大司憲。李顯永爲司諫。
정조 4년 · 목
敎曰。誓戎在卽。讀誓文官不可不備。而銓曹無人。刑曹判書前望單子入之。吏曹判書金鍾秀催促上來。又敎曰。玉署殆空。前望單子入之。待下批牌招察任。又敎曰。侍臣不可不備員。山林外在外臺諫幷許遞。與未差之代前望單子入之。待下批牌招察任。
정조 4년 · 강
命前掌令李度默敍用。堂上堂下罷削人竝書入。
정조 4년 · 강
召見承旨鄭民始徐有防于誠正閣。
정조 4년 · 목
予曰。昨日玉堂之處義。何其劻攘乎。右承旨旣知院中凡事。則胡不挽止。坐視其誤着耶。民始曰。再昨日李時秀。欲陳疏徑出。無或怪矣。予曰。原疏昨日更爲取見。則初無三司二字。混稱在廷諸臣。若以此處義。則奚獨玉堂引義耶。上自大臣。下至庶僚。俱爲引嫌乎。民始曰。都憲之避嫌。非以兩司避嫌也。其時箚首避嫌。則隨箚之人。似可引義矣。予曰。徐鼎修旣是多年記注之人。豈不知　先朝受敎之有禁令乎。民始曰。年少之人。未及知之。不是異事矣。予曰。都憲避嫌之時。右承旨初不知之之說。其可成說乎。旣在院中。豈有不知之理也。民始曰。果不知。故以不知仰對矣。如或知之。豈有一毫欺罔於君父之理乎。予曰。近以摛文院事觀之。朝報謄入。逐朔爲之定式。則近來慢不擧行。此皆直閣之責。卿其董飭好矣。予曰。昨日玉堂之徑出。都憲之避嫌。其可成說乎。大抵原疏未下之前。設或有可嫌之端。不得引義。　先朝受敎禁令。何等截嚴。而都憲無難犯之。承宣在喉舌之任。初無一言而循例捧入。出納惟允之意。顧安在哉。有防曰。都憲避嫌捧入。臣果未及知之矣。予曰。旣在一院之中。雖非該房。入啓文字。矇然不知。亦非承宣之罪耶。至於玉堂徑出。尤萬萬駭擧。而視若不知。然則政院何爲而設置乎。有防曰。聖敎之下。臣何敢分疏仰達。而再昨日玉堂李時秀。欲陳疏徑出云。臣與諸僚。往復挽止矣。昨者都憲避嫌出後。其勢末由更挽。至於徑出之境。此莫非臣之罪也。予曰。近來院中凡事。一味抛置。殆不成樣。故使承宣久置院中。隨事修擧。俾有實效。修擧姑捨。有此無前之擧。寧不慨歎。此後則各別惕念。雖生疏之人。使之考閱故事。隨處董飭。更無如前怠忽之習也。
정조 4년 · 강
判下兵曹　宗廟夏享時軍兵磨鍊草記。
정조 4년 · 목
因該曹草記。敎以。訓局馬軍一哨。步軍五哨隨駕。御營廳留陣。禁軍則二番隨駕。其外留營留陣。幷除之。
정조 4년 · 강
命吏曹參判前望單子入之。
정조 4년 · 강
命江華留守各別擇差。
정조 4년 · 목
敎曰。江華留守。待下批。不多日辭朝。又敎曰。統禦合設之後。事面自別。必須擇入。可責成效。江華留守各別擇差。臺官體貌不輕。交龜豈容稽滯。待明朝薦望事分付。
정조 4년 · 강
命武藝別監朴枝萬等。令訓將決棍。
정조 4년 · 목
刑曹啓言。武監出身朴枝萬吳興德鄭道觀。令攸司科治事命下矣。朴枝萬等俱是出身。請移禁府處之。敎以。武藝別監出身肅拜之問安。自是不易之古規。而今番則終不爲之。知而不爲罪也。不知而不爲罪也。此亦紀綱所在。當嚴處。而移義禁府。猶屬猥濫。令訓將決棍十度後草記。
정조 4년 · 강
王大妃殿進御人參二錢重粟米飮一貼。命煎入。榻敎也。
정조 4년 · 강
以鄭民始爲吏曹參判。前望也。
정조 4년 · 강
吏曹判書金鍾秀從縣道疏陳母病乞遞本兼。賜批。
정조 4년 · 목
批以。未踰數舍之地。邑是本營。許令卿帶符去來。非無酌量。卿其勿辭。從速上來。
정조 4년 · 강
洪忠監司姜潤疏陳病狀乞遞新除藩任。賜批。
정조 4년 · 목
批以。畀卿方岳。意在歷試。卿其勿辭。病如可强。往欽哉。
정조 4년 · 목
予曰。沁留薦望擬入乎。民始曰。姑未擬入矣。予曰。更爲商量下敎。今日姑勿擬入事。往復於大臣好矣。
정조 4년 · 강
命實錄郞廳催促上來。
정조 4년 · 목
敎曰。在外實錄郞廳催促上來。過限則直捧禁推傳旨。
정조 4년 · 강
命吏參鄭民始。越捧一等。
정조 4년 · 목
敎曰。此何事體。旣無情勢。則又何爲違牌乎。若此則何如。可以行公乎。分義所在。決不可如是占便。從重推考。更卽牌招開政。又敎曰。飭敎何如。而又復若此者。實關分義。更鼓已深。無意膺命者。果何意義。吏參鄭民始爲先越捧一等。更卽牌招。違牌傳旨。勿爲捧入。
정조 4년 · 강
命玉堂中兼帶實錄郞廳人許遞。
정조 4년 · 목
敎曰。昨日試所進去臺諫。旣命除本司進去。俾專使役。館職宜無異同。況今番次苟艱。不可一向除本司。玉堂中兼帶實錄郞廳人許遞。今日政。以在京無故人差出。
정조 4년 · 강
以鄭一祥爲承旨。
정조 4년 · 목
敎曰。承旨前望單子入之。待下批牌招察任。
정조 4년 · 강
有政。吏曹參判鄭民始進。
정조 4년 · 목
以金履禧爲司諫。徐鼎修爲修撰。金守[宇:I-PERSON]鎭爲副修撰。蔡弘履爲同敦寧。尹行元爲扶安縣監。李一曾爲務安縣監。
정조 4년 · 강
差下　實錄堂上鄭好仁徐有寧鄭一祥蔡弘履。
정조 4년 · 강
御仁政殿月臺。行　宗廟夏享誓戒。
정조 4년 · 목
具遠遊冠綘紗袍。乘輿出協陽門。入仁政門。至月臺降輿。詣　版位立。宗親文武百官入庭行禮訖。讀誓文官吏曹判書金鍾秀。讀誓文刑曹判書具善復。莅之。讀訖。百官行禮如儀。乘輿出仁政門。入協陽門還內。
정조 4년 · 강
命孫思儼拔榜勿施。其時道臣重推。
정조 4년 · 목
敎曰。觀此海伯査啓。孫思儼事。可謂冤枉矣。拔榜則勿施。定配則放送。俱是在所不已之事。令該曹劃卽覆啓。而大抵本事。係是科事。雖有差謬處。存拔之際。所當十分審愼。考之營籍。參以邑報。又加廣閱詳査。然後始可登聞。而不此之爲。初旣泛然狀啓。致有此更査還付之擧。不審之失。不可無警。其時道臣從重推考。
정조 4년 · 강
命夏享大祭攝行。
정조 4년 · 목
左議政李溵曰。顧今悠悠萬事。專在於保聖躬。而近日酬接無睱。　皇壇望拜。夏享誓戒。亦皆親臨。殿下之誠孝。臣等不勝欽仰。而似有受損之節。伏願益加留念焉。領議政金尙喆曰。右相出肅入參。鼎席自此具備。不勝欣幸矣。右議政李徽之曰。臣偏蒙拂拭。無非涯分之踰濫。而至於三事。尤是夢想之外。亟免臣職。改卜賢德。予曰。今番枚卜。意豈偶然。允協輿望。卿何過辭。目下人心渙散。朝著澆亂。姑無寧靖之期。此正一心粹白。董勵鎭安之秋也。卿須勉之哉。徽之曰。聖學高明。更何有仰勉。而辭敎之間。或欠包容。施爲之際。間多嚴急。大小臣隣。怵迫囁嚅。上下情志。或不無不能相孚之慮。伏願留念焉。予曰。所陳好矣。徽之曰。人才之難。自古已然。而人物之眇然。未有甚於近日。位著乏人。已極可悶。而以目下事言之。權凶退黜之後。以其一時所親。朝彈一人。暮逐一人。彼此疑沮。以擠陷爲事。若此不已。其將空朝廷而後已。從今以往。除非負犯最重者外。或以私怨乘機敲憾之習。痛禁好矣。予曰。所陳果好。而此亦在卿等居具瞻之地。盡調停之責矣。徽之曰。方今急務。厲廉恥正風俗。爲第一件事。向來奸凶弄權。士大夫風習委靡。至於莫可收拾之境。到今丕變之道。專在於聖上導率之如何。明用賞罰。嚴示好惡。任賢勿貳。去邪勿疑。則四方風動。殿下朝廷之上。人才蔚興矣。予曰。好矣。
정조 4년 · 강
命平山府還穀。留庫五千石外。餘數依詳定許賣。
정조 4년 · 목
領議政金尙喆啓言。黃海前監司金熤狀啓。平山前府使姜五成牒報以爲。本府還穀數多。而太白城餉及倉元還等穀。合爲四萬六千五百餘石。每年當分。至爲三萬一千八百石。而受還實戶。只爲四千六百餘戶。日後所受。摠以皮穀折計。則將至於十三四石之多。當其分糶之之時。各面道里。遠或爲一百五六十里。近爲七八十里。所受還上。消。融於四五日齎糧往來之費。當初設施之數。軍餉軍器。各限千石存留。而如或以存減之太偏爲難。則城餉條三千石。軍餉條二千石存留。其餘二萬餘石。依丁酉年例。自京司作錢取用。則在平民。無穀多傷民之弊。在本城。亦無城餉不足之慮。請令廟堂稟旨矣。此山城。處在大路之邊。當初軍餉之儲置。亦非守城之計。而諸般穀物。漸致增加。卽今事勢。惟有發賣一事。誠如道臣所論。其中豆太雜穀。一依折米之法。除置留庫五千石。以其餘數。依詳定本價許賣後。形止請具由狀聞。從之
정조 4년 · 강
命前判書趙㻐敍用。
정조 4년 · 목
敎曰。事雖不可曉之甚者。處分旣已經歲。此等處姑先歷試。無所不可。況今位著乏人。前判書趙㻐。蕩滌敍用。
정조 4년 · 강
遞洪忠監司姜潤。
정조 4년 · 목
領議政金尙喆啓言。洪忠前道臣。旣廢公務。凡係狀奏。輒以假都事擧行。事體誠可悶矣。新監司姜潤。除拜已久。尙不上來。卽見其辭疏。可想其病亦難强。卽今事勢。不宜許久相持。請姑許遞。從之。○敎曰。本營曠務可悶。錦伯待下批。不多日內辭朝。
정조 4년 · 강
命實錄郞廳之違越格式者。直捧禁推。
정조 4년 · 목
左議政李溵啓言。實錄郞廳因事坐罷。則敍用後直付軍職。依舊仍帶。自是前例。故卽令行公諸郞廳。幾皆如此。而獨柳誼。謂以未還差。終不仕進。方在禁推中。此後毋得以此援例之意。請申飭。從之。敎以。旣有定式。則自當按例爲之。何必別樣申飭。有若新定式者然。而徒損體統乎。此後違越格式者。直捧禁推傳旨。
정조 4년 · 강
差下備堂金熤鄭好仁鄭一祥李性源。
정조 4년 · 목
領議政金尙喆啓言。近來備局堂上。極其茍簡。雖以次對言之。多未備員。判尹金熤差下。知事鄭好仁。都承旨鄭一祥。大司憲李性源。還爲差下。請使之察任。從之。
정조 4년 · 강
以趙㻐爲江華留守。備薦也。
정조 4년 · 강
放定配罪人李秉模。
정조 4년 · 목
敎曰。世無棄物。不害爲尙寬之王政。向來事。妄錯固極矣。念其人想其才。合有滌瑖甄錄之擧。況今朝著乏人。此等之人。亦不易得。雲山郡定配罪人李秉模。特爲放送。俾示自新之路。
정조 4년 · 강
改差陰竹縣監柳光翼。
정조 4년 · 목
光翼。以年限不得冒赴。吏曹啓請改差。允之。
정조 4년 · 목
敎曰。政官牌招開政。洪忠監司各別擇差。又敎曰。本邑數遞可悶。慶州府尹有闕之代。勿拘常格。今日政擇差。○以沈頤之爲洪忠監司。李采爲陰竹縣監。李鎭翼爲慶州府尹。
정조 4년 · 강
三司合啓請洪國榮遠竄。賜批。
정조 4년 · 목
批以。末端事。如是爭執。殆覺支離也。
정조 4년 · 강
大司成南玄老疏辭新除泮長之任。賜例批。
정조 4년 · 강
知事鄭好仁上疏自列。賜批。
정조 4년 · 목
疏略曰。臣頃叨藩任。厚被人誣。一身狼狽。固不足恤。而辱及臣兄。無復可言。從古詖險輕薄之徒。以私憾擠陷人者何限。而豈有如尹塾之擧哉。貶題纔出。臺言旋起。十手所指。情狀莫掩。臣之兄弟。幾不免於䵝䵢之科。而前後行査之後。木物之無一私䂨添載。旣已脫空無餘。於是乎塾之情態。益復綻露。噫。臣於塾。別無恩怨。如非大段不法。則何必書以鄙語。置之下考。蓋其居官五朔。貪黷狼藉。隱漏三十結之私用。大同七百兩之換作。七百漏戶之受賂免役。十二商船之私稅。莫非眞贜。其他細瑣之事。不一而闔境嗷嗷。臣不得已。而先因黜陟之政。以除一日之害。將欲狀聞論罪。適遭臺評。竟未果焉。畢竟受侮於下官。自顧慚忸。無面可顯。至於史局重任。尤難冒膺。亟遞臣所帶之職焉。批以。往事不須說。勿辭行公。
정조 4년 · 강
大司諫李在學疏陳時務乞遞。賜批。
정조 4년 · 목
疏略曰。今日卽我殿下一初之會也。粵自嗣服以來。權凶用事。濁亂我　殿下之朝廷。累我殿下之治化。勢熖薰天而君綱一移。各義掃地。何幸邦運靈長。聖心悔悟。日月重輝於中天。虺蛇屛跡於深藪。朝野有淸明之象。內外有寧謐之期。赫然奮發。挽回至治之一大機也。臣誠固陋煎譾劣。不知某事之爲得。某政之爲失。而姑從大體上論之。聖學無成就之實也。世道無丕變之實也。群工無策厲之實也。小民無懷保之實也。人才無收用之實也。言路無洞開之實也。噫。顧今可言之事。豈止於此哉。時憂溢目。國事罔涯。殆如中流而失揖。止泊靡所。百體受病。而醫治無策。臣竊以爲。聖學成就。最是第一急務。世道之丕變。群工之策厲。小民之懷保。人才之收用。皆從聖學中出來。至於言路。尤係國家之興亡。故以聖學爲首。言路爲終。願殿下留意焉。批以。六條陳勉無非藥石。思欲奮厲責成。而其中時弊之不可不救正者。許令廟堂覆奏。爾其勿辭。從速察職。
정조 4년 · 강
同敦寧蔡弘履疏陳無敦寧乞遞。批下該曹稟處。
정조 4년 · 목
予謂有防曰。司饔院尙衣院尙瑞院典設司都摠府禁軍廳。持標信摘奸以來。而其中入直禁軍有闕與否。詳細摘奸也。有防還奏曰。臣依下敎。闕內各司摘奸。則皆無頉。而入直禁軍中八人。食代出去。姑未還入矣。予曰。軍裝器械。皆無頉乎。一一點閱。軍裝服色。名色則皆有。而擧皆破傷無用矣。
정조 4년 · 강
遣承旨詣　宗廟　景慕宮奉審摘奸。
정조 4년 · 강
召見奉審承旨徐有防及藥房三提調于誠正閣。都提調鄭弘淳。提調洪樂性。副提調鄭一祥。
정조 4년 · 목
明陵奉審後入來也。○予曰。都提調每日入來乎。對曰。然矣。予曰。此後輪回入來也。予曰。卿見日昨次對筵話乎。對曰。未得見之矣。予曰。出去後須推見也。
정조 4년 · 강
命奎章閣奉謨堂及慶熙宮春秋修改。知悉擧行。
정조 4년 · 목
敎曰。每欲下敎而未果。此後　奎章閣奉　謨堂等處雨漏及修改處。卿與郞官進詣奉審。依此例一體修改。時御所用內外各處墻壁垣宇。無得墁毀之意。曾有申飭。亦有分授字內。至於成節目啓下之擧。而近聞慢忽。又復若前云。諺雖有高麗三日之語。此等小事。何敢如是抛棄。繼今以往。申明定式。四季朔。卿曹郞官。與兵曹入直堂郞。該所衛將眼同遍審後。應頉處劃卽修補。而故頉處或公然變作處。當該字內官員及兵曹堂郞。分輕重論。罪。下吏自本曹科治。時御所差備內。則季朔月終。自內侍府手本啓下後。次知中使及計士摘奸。不可不修改處。啓聞後擧行。如慶熙宮。則每年春秋季朔。發遣郞廳。與衛將眼同摘奸。不得不修改處。劃卽修改。無或小而置之。以致巨役之弊。一則節省之一道。一則肯構之一端。卿其知悉擧行
정조 4년 · 강
王大妃殿進御二錢重人蔘粟米飮一貼。命煎入。
정조 4년 · 강
召見時原任大臣以下于誠正閣。領議政金尙喆。領府事徐命善。判府事鄭弘淳。禮曹判書洪樂性。戶曹判書金華鎭。尙衣提調鄭民始。
정조 4년 · 목
予曰。敎命一節。卿等有議定者否。尙喆等曰。臣等博考國婚前例。則皆有敎命亟。自工曹造納之例。以此推之。敎命不可廢矣。予曰。敎命。與閭巷婚書紙一樣。以事面言之。今番嘉禮。似無之矣。命善曰。俄於閤外。取考淑儀嘉禮時儀軌。則有敎命亟。旣無敎命。則寧有敎命圅載之謄錄之理乎。弘淳曰。領府事所達。誠明白矣。予曰。然則禮判出擧條後。依前擧行好矣。命善曰。旣有敎命。則製述官及書寫官。似當啓下矣。予曰。然矣。自都監啓下。予曰。免稅一節及朔饍節目。考出於政院日記耶。本宮所任奴婢。例爲二十名。一朔應下料米。合爲十二石。而此則自來月始用。戶判退出。與惠堂相議。予曰。今番嘉禮。則凡諸等事。一從省約。且礙眼之浮文。勿爲之。卿等能體予意否。樂性華鎭等曰。前後聖敎。不啻嚴截。且節省儉約之聖意。藹然於辭敎中。臣等何不仰體乎。予曰。班次圖姑未修整乎。樂性曰。儀仗差備。未及修整矣。予曰。其中不緊名色。一倂除之。而儀賓大臣班次。以別單書入。
정조 4년 · 강
命嘉禮時敎命。依例磨鍊。
정조 4년 · 목
禮曹判書洪樂性啓言。今番嘉禮時敎命。頃因下敎。不爲磨鍊矣。取考國婚定例。則淑儀嘉禮。有敎命圅。淑儀旣有敎命圅。今此昌[品:I-PERSON]嬪。不可無敎命。請依定例磨鍊擧行。從之。
정조 4년 · 목
敎曰。今番諸處擧行之際。若有一分侵撓橫斂之弊。不特掖庭。自中使以下。難免重繩。以此嚴飭。
정조 4년 · 강
遞吏曹參判鄭民始。
정조 4년 · 목
領議政金尙喆啓言。吏曹參判鄭民始呈單求遞。宜有體念之道。請許遞。從之。
정조 4년 · 강
命明日晝講。兼行次對。
정조 4년 · 목
因政院經筵取稟。有是命。
정조 4년 · 강
有政。吏曹判書金鍾秀進。
정조 4년 · 목
敎曰。戶曹在外堂上許遞。今日政差出。　以兪彥鎬爲吏曹參判。金履度爲大司憲。鄭民始爲戶曹參判。洪秉德爲利川縣監。
정조 4년 · 강
召見戶曹判書金華鎭。尙衣提調鄭民始。承旨朴祐源于誠正閣。
정조 4년 · 목
予曰。都監監役官。誰爲之乎。華鎭曰。別工作黃昌源矣。予曰。自內修理處所及補階板所鋪處。郞廳及計士。入去看審乎。予曰。別宮修理時。不可一新爲之。住接處外。絕勿爲之。予曰。郞廳誰人入去乎。華鎭曰。林濬浩入去看審矣。民始曰。朔饍今方磨鍊。逐朔入之乎。一年二次式入之乎。予曰。逐朔入之。予曰。八人轎。以舊件改用乎。民始曰。舊件今方修改。而盡爲破傷。似難堪用矣。予曰。錦伯之疏見之乎。祐源曰。見之矣。予曰。其疏中辭意。果自明耶。果聲討乎。狂叫亂嚷。語無倫眷。姑勿論。全編皆是虛言。告君之辭。決不當如是。而政院無一言循例捧入。政院事誠駭然。祐源曰。此莫非臣等不審之罪。惶恐不知所達矣。
정조 4년 · 강
命承旨趙尙鎭遞差。
정조 4년 · 목
敎曰。喉舌之爲任。出納非難。惟允爲難。托以言疏。則藉令有胡叫亂嚷之事。其可曲循捧入乎。近來本院。故事多不修擧。雖以今日錦伯疏言之。以予所記憶者。姑捨之。取考堂後日記。尤覺訝感。大抵自向來一疏。已違常格。則該房固當援據故事。而措語啓辭後。捧入可也。非辭職非言辭之疏。豈可隨呈輒捧乎。予方疲於賜答。此亦獨不憫然乎。當該承旨遞差。此後各房承旨細閱故事。兼考記注。無復此等孤陋之弊。
정조 4년 · 강
命別宮修理時。只上房塗褙。
정조 4년 · 목
敎曰。今番別宮修理時。只上房以楮注紙塗褙。鋪陳則馬蹄紋。其餘挾室以下。白休紙塗褙。鋪陳草席爲之。
정조 4년 · 강
命副司直趙英鎭罷職不敍。
정조 4년 · 목
吏曹啓言。　大報壇祭進幣瓚酌官副司直趙英鎭。謂有身病今日肄儀。不爲進參。致令莫重　享祀將事之人。有此窘速之患。而本曹請推外無他罪。何以爲之。敎以。不可施以薄警。特施罷職不敍之典。
정조 4년 · 강
遞差正言尹得孚。
정조 4년 · 목
司諫李命勳啓請遞差也。
정조 4년 · 강
命時囚尹塾議處。
정조 4년 · 목
義禁府啓言。前驪州牧使尹塾。別無議處之端。請上裁。敎以。査啓旣到。依此議處。
정조 4년 · 강
遣承旨。詣　元陵奉審摘奸。
정조 4년 · 강
王大妃殿進御一錢重人蔘粟米飮。命一貼煎入。
정조 4년 · 목
敎曰。右承旨持此題。與弘文提學偕往汼[泮:I-OFFICE]宮。試取以來。　以擬宋張浚謝陳俊卿入對之日。問其飮食顏貌。仍諭以朕倚魏公如長城。不容浮言撓奪爲表題。
정조 4년 · 강
命明朝。詣北苑齋宿。
정조 4년 · 목
敎曰。旣有　先朝受敎。　皇壇展拜時。亦有前日齋宿之禮云。明朝自內詣北苑齋宿。承史隨侍於春塘臺近處。
정조 4년 · 강
御誠正閣。行晝講及次對。知事蔡濟恭。特進官鄭昌聖。承旨朴祐源。玉堂徐鼎修徐有成。假注書趙興鎭。記注官權應奎李建。宗臣安川君烓。武臣副護軍李潤禧。
정조 4년 · 목
講論語。○命讀洪忠監司處分傳敎。予曰。卿等之意何如。領議政金尙喆等曰。處分至當。臣等有何更達之辭。而蓋國榮在朝之時。滿廷諸人。孰不親切。而至於李秉鼎。則其中親密。爲世指目。到今一疏再疏。有若分疏而自明者然。且原疏見之。筵中說話。指無謂有。胡叫亂嚷。欲掩而反露。處分若不如是。則目下澆俗。實無鎭安之道矣。予曰。其時筵話。至今思之。而初無是事。且以政院日記考見。此退彼入。元不與之同席之事。眞所謂遁辭也。其爲言也。雖急於拔足。非但欲巧反拙矣。其於十手所指何哉。予於此處。不欲正視矣。尙喆曰。嘉禮時敎書敎命書寫官。當啓下。福手罕有可悶矣。予曰。都監堂下皆爲之。則似無過於此矣。尙喆曰。誠好矣。禮曹判書洪樂性曰。宮號議定然後。凡諸草記之際。頭辭可以書之矣。予曰。以廣壽宮爲之則何如。而嬪號亦爲議定好矣。左議政李溵曰。禮判旣承下敎。以此擧行。濟恭曰。陪衛一節。預爲稟定然後。可以擧行矣。予曰。姑未商量。卿與大臣相議後草記。而大君公主出宮時。必有憑照謄錄矣。尙喆曰。無一節之定例。或有或無。難以傍照。故不得酌定矣。予曰。此則付之有司之臣。折衷參酌好矣。濟恭曰。嘉禮後詣別宮將。有直宿之例矣。今番則何以爲之乎。予曰。守門將一員。兵郞郞廳守直似好矣。
정조 4년 · 강
命溫陽郡守金熲勘律。待道臣狀論處之。
정조 4년 · 목
知事蔡濟恭啓言。溫陽郡守金熲。見失殺獄罪人。因屍親擊錚。今方見囚。所當依律施行。而但律文中。死囚見失者。百日內若能跟捕。則勿論。過百日而終不跟捕。則始爲勘律。熲之見失獄囚。以日計之。今不過六十餘日矣。未滿律文之限。而徑先論勘。旣非法意。欲待限滿。不爲議處。則又不無滯囚之慮。故敢稟矣。予詢大臣。領議政金尙喆曰。未限滿前。有不宜徑先議處。誠如法官所奏。百日之終未跟捕。則該道道臣。自當狀論。法司始可以依律文施行矣。左議政李溵曰。旣未滿日限。則法府議處。恐當以付過爲請。以待該道所以處之矣。從之。
정조 4년 · 강
命殿試及放榜日子。更爲推擇。
정조 4년 · 목
禮曹判書洪樂性啓言。三揀擇後。　太廟　景慕宮。當告由矣。請十一日擧行。敎以。好矣。又啓言。文武科殿試。以三月十二日已爲啓下矣。嘉禮吉日相値。殿試及放榜日子請退定。敎以。望念間更爲推擇。
정조 4년 · 강
命二內禁軍積滯者。依節目循例擬望。
정조 4년 · 목
兵曹判書蔡濟恭啓言。月前御將。以二內禁軍變通事。有所陳達。有後次對更稟之敎。而尙今因循矣。蓋當初節目。則只是一內禁軍。以宣薦人入屬而其後二內之亦以宣薦者。進成節目而然矣。數年以來。科擧罕設。宣薦不敷。實無以充額。則闕伍之患。勢所必至。不特此之爲可慮。雖以中庶言之。取才納馬。已爲四五年。尙未口傳者。往往有呼訴道傍。其抑鬱可知。其在軫念之道。宜有變通之政。臣意則一內節目。雖不當更議。至於二內。則依前屬之中庶。似涉便好。諸將臣意見。亦皆如此。故敢達。敎以。定式之初。不可無換番移充之擧。而今則宣薦武弁之未付者無幾。中庶武士之積滯者。其數甚多云。不可無闊狹之政。此後三內以下番。如有闕額。以中庶武士之積滯者。依前次第口傳。而二內番。隨其餘存之中庶。禁軍有窠。以宣薦武弁之未付者。亦依節目循例擬望。以爲彼此無礙幷得疏通之地。又啓言。二內闊狹之政。今承聖批。實爲疏通之道。而但前銜重來者之更爲取才然後。始許口傳。不特無意義。或近太涉拘束。臣意則宣薦禁軍之過六朔者。或因事見汰。或除職作散。則俾勿更爲取才。直爲口傳。而初付者旣已限以六朔。則重來宜令減半。如過三朔。許其實職備擬。若有重重來。則竝與三朔而除之。待口傳直許擬職。若初未滿六朔而作散者。取才與朔數。依原節目施行。則在朝家。不失爲嚴守節目。在渠輩。亦當爲次第疏通。故又此仰達矣。敎以。卿言好矣。
정조 4년 · 강
命南漢軍械修改之費。以添餉米發賣剩餘措劃。
정조 4년 · 목
吏曹判書金鍾秀啓言。臣於月前。以南漢城堞軍器事。議于廟堂後仰奏爲達矣。臣於巡審行見之。則昨年新築之雉堞。已多頹落處。而目下內濕外剝。次第圮塌者。不知其數。此則當俟經過夏秋霖潦然後。方可議新築。而至於軍器。則丁酉年宣傳官。奉命捕奸。破傷執頉。成册數爻極夥。而今至四年。一未修改。臣於巡審時見之。則罔有形狀。不可不及時修改。而本營財力。枵然已久。唯有請得一事。而當此餉儲漸縮之時。此亦有所不敢。本營兩西。有添餉小米。每年二千石。與摠戎廳輪回發賣。以詳定價。每石三兩價折。貿取大米添餉者矣。小米價。每石三兩外剩餘。雖隨年事豐歉。大小不同。而雖豐年。亦當略有嬴餘。若限數年。使本廳得此添餉米。以詳定數外餘剩。修補軍器。隨其緩急。以次改之。則不過數年。可以完了。雖似遲延。猶勝於已往四年之初未始乎。俄於賓廳。以此議于大臣。故敢達矣。予詢大臣。領議政金尙喆曰。保障之地。雖有城池餉穀。若無器械。何以緩急可恃乎。常時軍器之隨毀修補。磨以歲月。漸次了當。則守禦使所請固好矣。予曰。判府事曾經守禦使。亦陳意見。鄭弘淳曰。旣不能有所大變通。則如是區處。亦不謂䌤綸矣。予曰。守禦使之見何如。鍾秀曰。以添餉米發賣價餘剩仰達者。雖知事面之苟簡。切役之稽延。而蓋出於不得已也。尙喆曰。今若爲保障械器。必欲大變通。則何惜此一年小米發賣之價乎。如能因此而一新措置。其後修改之費。以其餘剩成節目。定其應入應用之節度。則目下事面。不至苟簡。而後措劃。亦有所據。請以此分付。從之。
정조 4년 · 강
差下備局有司堂上金鍾秀。
정조 4년 · 목
領議政金尙喆啓言。備局有司堂上有闕之代。以吏曹判書金鍾秀請差下。從之。
정조 4년 · 강
重推戶曹參判鄭民始。
정조 4년 · 목
領議政金尙喆啓言。戶曹參判鄭民始許解詮職。寶出體諒之聖意。而聞欲乞遞有司之任。今日次對。亦不進參。非但處義之過當。備局事誠爲可悶。從重推考。請申飭行公。從之。
정조 4년 · 강
命嘉禮時處所。只令鋪陳。醫女等服色。切勿侈靡。
정조 4년 · 목
敎曰。今番嘉禮時處所。只令鋪陳。勿爲修理。正日儀節。亦當有省約之節。儀狀排立數。別單書入。待啓下。除抹下數。只以點下者排立事分付。奉持醫女等服色。切勿侈靡可矣。宮人服色之奢濫。猶且嚴禁。則況此輩乎。亦令以此意嚴明分付。
정조 4년 · 목
敎曰。三日製居首三下一進士尹東耈直赴會試。之次三下生員金復光給二分。之次次上進士柳光鎭。進士兪漢綱。紙筆賞典。依昨年三製例。捧傳旨。
정조 4년 · 목
以鄭晚淳宋煥喆爲承旨。李正薰爲正言。洪秀輔爲刑曹參判。金夏材爲大司成。
정조 4년 · 강
遞承旨鄭晩淳洪[宋:I-PERSON]煥喆。以徐有防李在學代之。
정조 4년 · 목
敎曰。違牌承旨在外承旨許遞。前望單子入之。
정조 4년 · 강
吏曹參議徐有防疏辭新除三銓之任。賜例批。
정조 4년 · 강
洪[江:I-POSITION]原監司金尙集疏辭新除藩任。賜例批。
정조 4년 · 강
命錦伯有闕政事。待明朝爲之。
정조 4년 · 목
敎曰。聞以傳旨未下。不得差出。使之今日政擧行矣。日已晚暮。望筒不入。故問之。則中官錯廳。未及傳之云。中官當處分。而錦伯有闕政事。待明朝爲之。
정조 4년 · 강
重推禁衛大將李敬懋。
정조 4년 · 목
訓局啓言。馬兵別將梁世絢受點。在於去月二十九日。則禁衛營之三十日擬望騎士別將。遽擬首望。至於蒙點。從後施行。則大違體例。梁世絢請仍任本局別將。敎以。是以副擬落點於騎士別將矣。猶嫌察之。望單改書入。以首望點下。觀此草記。卿之所請。可謂大是得體。禁衛大將李敬懋。從重推考。依此草記施行。
정조 4년 · 강
命洪忠監司李秉鼎。罷職不敍。
정조 4년 · 목
敎曰。此而不處分。不靖之澆俗。益不靖矣。予則曰非細故也。此藩臣之與彼親切。不獨予所稔知。彼雖爲之。保以百口。誠非浪言。罪不至於惡逆。而居藩上章。曾亦有例否。再疏卞明。似有若浼之意。八字聲討。非滅親之罪。若曰勢盛而竊嘆云。則早何不絕。若曰筵奏後慍怒云。則近胡力薦。況閱記注。伊日筵中。彼退此入。元無同席之事。豈記者之失其傳耶。此則予不欲索言。以傷禮使之義。大抵重臣箚語。下話重大。予亦不能終事逆咈。始有歸還之命。俾全遂初之計。予之如是齗齗。意豈淺淺。非忽於許其自新也。洪忠監司李秉鼎。亟施罷職不敍之典。以爲具僚精白之一助也。
정조 4년 · 강
命兵郞閔慶世。令該府嚴問以聞。
정조 4년 · 목
政院啓言。兵曹佐郞閔慶世。發怒於本曹郞廳差祭。捉致該色書吏。無數捽曳。法外亂打。事未前聞。大關國綱。爲先汰去。請令該府處之。允之。敎以。幺麼郞官。眼無國法如此乎。此不可以微事論也。令該府嚴問以聞。
정조 4년 · 강
遣承旨詣　皇壇奉審。
정조 4년 · 강
毓祥宮展拜。命以初七日爲之。
정조 4년 · 목
禮曹啓言。　毓祥宮展拜吉日。以何間推擇乎。敎以。旬前擇入。又啓言。令日官推擇。則今三月初六日初七日俱吉云。何日定行乎。敎以。初七日爲之。
정조 4년 · 강
以李敬養爲吏曹參議。金鍾秀爲奎章閣提學。
정조 4년 · 목
敎曰。吏曹參議前望單子入之。又敎曰。奎章閣提學前望單子入之。
정조 4년 · 목
敎曰。本閣堂郞。只有一人。在外提學與未差之代。今日政差出。○以李柱國爲右尹。尹東暹爲知經筵。李聖圭爲同義禁。姜潤爲洪忠監司。蔡濟恭爲奎章閣提學。兪彥鎬爲直提學。
정조 4년 · 강
命承旨推考。總戎使政廳承旨重推。
정조 4년 · 목
敎曰。將臣體貌有異。此亦紀綱所在。該房承旨推考。總戎使徐有寧重推。牌去來申飭。又敎曰。如此之事。不能擧行而煩稟。政廳承旨從重推考。
정조 4년 · 강
詣摛文院齋宿。
정조 4년 · 목
予曰。本閣提學入來乎。蔡濟恭徐命膺進伏。予曰。今日政。洪忠監司果善出之矣。濟恭曰。然矣。予曰。卿知之乎。濟恭曰。聞其名而已。不知面矣。予曰。昨日前錦伯處分。非不迫切。而其在定澆俗之道。不容含嘿。不得已處分。濟恭曰。扶世道之道。今番處分。誠至當矣。命命膺讀本閣誌。濟恭曰。自古帝王之文何限。而以今日御製奉玩。則可謂昭回雲漢矣。予曰。卿言過矣。予曰。本閣初創。凡諸節目間事。姑未成樣。卿等各須惕念修擧。俾免抛置之患好矣。濟恭等曰。聖敎至此。臣等敢不竭誠奉承。而第伏念臣學識空疏。實有僨誤之慮矣。予曰。勿爲過謙。
정조 4년 · 강
命新除錦伯斯速上來。奎章閣提學直提學牌招。
정조 4년 · 목
敎曰。交龜不容遲緩。今日政新除錦伯。使之斯速上來事下諭。又敎曰。齋宿本閣堂郞。不可不備員。新除授奎章閣提學直提學。待下批。自本閣牌招察任。
정조 4년 · 강
召見總戎使徐有寧于摛文院。
정조 4년 · 목
予曰。向來外補。在卿可謂玉成矣。有寧曰。聖上之曲保。至於此極。感激之至。不知死所矣。予曰。將任與他職自別。且近來本廳穀簿。年䄵耗縮。今則將士支放。無以繼之云。卿其着意釐正。惕念擧行。無負予特差之本意。有寧曰。臣自來一空疏殘劣之微物。伏承萬萬不堪當之命。畢竟顚沛僨誤。理所必然。臣之一身。願不足恤。恐負聖上特簡之至意。
정조 4년 · 강
判下兵曹　毓祥宮展拜時軍兵磨鍊草記。
정조 4년 · 목
因該曹草記。敎以。步軍十哨。馬兵四哨。禁軍四番隨駕。兩營留陣。依例爲之。
정조 4년 · 강
詣　皇壇。行望拜禮。
정조 4년 · 목
具遠遊冠綘紗袍。自摛文院前乘輿。由集成門詣齋室。改具冕服。乘輿至朝宗門外降輿。入冽泉門內。詣版位行四拜禮。壇上奉審訖。詣省牲位。省牲器。出朝宗門入齋室。改具遠遊冠綘紗袍。乘輿由集成門宜春門還內。
정조 4년 · 강
命諸承旨重推。注書禁推。
정조 4년 · 강
召見戶禮判及平安監司于誠正閣。戶曹判書金華鎭。禮曹判書洪樂性。左副承旨朴祐源。平安監司鄭尙淳。
정조 4년 · 목
予謂華鎭曰。新宮修理。幾何爲之。必勿張大。務從精約也。華鎭曰。今盡修理。而不爲過加修葺矣。予曰。箕伯今日下直乎。除拜已久。尙不辭朝。殊涉未安。使之催促下去也。予曰。新宮田結。今番則劃給八百結。此亦足矣。經費之多入。實屬可悶。今方十分節省。自內亦不用錦緞金銀之屬。戶判亦體此擧行也。予謂樂性曰。受敎命。擇以何日乎。樂性曰。十一日辰時矣。予曰。卿在西藩。則予忘西憂。往欽哉。尙淳曰。臣才雖不逮。敢不殫心。仍命宣諭。
정조 4년 · 강
命經費節省。新宮田土價。限五年輸送。
정조 4년 · 목
敎曰。今番內間用道。率減十之八九。則況經費乎。戶曹別單書入各項進排。依此存減擧行。至於工曹進排柴炭。數雖極削。貢價猶若是顆然。不可無另加節省之道。惠堂旣承下敎。皆以大殿水剌間燈燭房所儲者移用。只點下者進排。則千包之穀。只存十餘包。或爲節省之道。因此思之。新宮田土價。及宮莊未備前。限五年輸送。米太亦不可循例爲之。幷令減半上下事。分付戶惠廳。
정조 4년 · 강
命今番習儀。只大殿朝見禮擧行。
정조 4년 · 강
毓祥宮展拜後。　延祐宮命行禮。
정조 4년 · 목
敎曰。明日　毓祥宮展拜後。　延祐宮當自內行禮。百官行禮等節置之。
정조 4년 · 강
園祭享獻官。都尉中塡差。
정조 4년 · 목
敎曰。自　先朝飭敎何如。而此　園祭享。都尉皆不求差。事甚未安。更令該曹。獻官以都尉塡差。
정조 4년 · 강
大司憲金履素疏論洪國榮之罪。仍辭職。賜批。
정조 4년 · 목
疏略曰。臣於近日事。有不勝駭憤者。洪國榮何爲而負殿下。內托心膂之重。外畀軍國之務。殿下之倚毗。朝廷之期望。亶在於一心向國。九死靡他而憑藉寵靈。恣意擅弄。勢成威立。孰不扼腕側目。而勢熖薫天。莫敢誰何。輿情之憤鬱。厥惟久矣。然此屬細故。至於廣儲嗣一事。自昨年五月以後。八域含生。罔不矯首顆望。悶鬱我殿下明命之久稽。今以後始知國榮沮遏我四百年　宗社之大計也。何幸重臣。一箚致討。辭嚴義正。雖皐陶擬律。國榮之伏邦刑。不俟終日。而何殿下尙靳於兩司之啓耶。亟降兪音焉。臣竊有私情之難安於三司合啓者。則削黜罪人洪樂純。卽臣弟之妻父也。在法固無應避五嫌。況其罪狀已著。公議峻發。則何可逡巡於其間。而第念一參是啓。便與弟婦相絕。人情天理。實有所不得不拘攣者。俯賜鑑諒。特許鞶遞焉。批以。難强之事。予不欲强之。强亦非公憤。所辭依施。
정조 4년 · 목
敎曰。其父方得賢。服勤多年。合有軫念之道。亦屬酬勞。中官趙命和加資。今日政下批。
정조 4년 · 목
以申思運爲大司諫。金翊休爲掌令。崔守魯爲持平。
정조 4년 · 강
命李錫夏分揀放送
정조 4년 · 목
因囚單子。敎以。卽爲分揀放送。先放送後草記。
정조 4년 · 강
命發配罪人朴林秀跟捕牢囚。鍾城慶源防築事。秋巡時擧行。
정조 4년 · 목
洪忠監司李秉鼎。以發配罪人朴林秀中路逃躱馳啓。敎以。斯速跟捕。牢囚營獄後。報該曹以爲轉聞之地事回諭。○咸鏡監司李命植。以鍾城慶源兩處防築事馳啓。敎以。自初屢加審愼。每事遲疑。蓋有此等之弊也。慶源築筒之役。雖已完訖。鍾城防築事。事勢誠如狀辭。當此農時役民。不但重難。隨築隨壞。理所必至。雖秋巡時。必知其可築然後。依前定奪擧行宜矣。以此意卽爲回諭。
정조 4년 · 강
命畿伯啓本。依律勘處。
정조 4년 · 목
刑曹啓言。因京畿監司李衍祥啓本。李就璧與慶燁良賤卞別事。令本曹稟處。敎以。壓良之律。橫侵之罪。可謂一而二。二而一。若此不已。唉。彼小民何以堪支。所謂六先稱名漢。雖曰年過七十。所謂慶哥兩班。獨非元謀乎。不可不別樣懲勵。以戢他豪鄕。令道臣拿致本營。嚴加刑訊。依律勘配後狀聞。
정조 4년 · 강
命殺獄罪人崔廷喆等。更加嚴刑。
정조 4년 · 목
刑曹以廷喆張漢福等。請嚴刑得情。敎以。各別嚴刑。期於取服。
정조 4년 · 강
詣　孝徽宮。行練祭。
정조 4년 · 강
詣　毓祥宮展拜。